《耳聋诗》
清代·张培基

七窍不可凿，庄生有寓言。今子充两耳，庶几保混元。

至人不蔽物，反听浚心源。心源归湛寂，塞兑严篱藩。

尚嫌两目明，浅见辨风幡。务光传七寸，老子誇三门。

究其司聪者，在乎谷神存。恶声自不至，懒洗宁聒喧。

机心亦弗动，讵复劳属垣？有感泪斯下，触处非啼猿。

有歌还鼓缶，热时非酒烦。完彼清净田，渐以清六根。

慎勿以药治，决牖令神昏。

作者简介：字子彝，鄞县人。